SET บ่ายยืนบวก-รอผลประชามติฯ แนะเล่นหุ้นรายตัวที่ Outperform
SET บ่ายยืนในแดนบวก แนะรอดูผลประชามติร่างรัฐธรรมนูญในวันที่ 7 ส.ค.นี้ พร้อมให้แนวรับ 1,500 แนวต้าน 1,520-1,530 จุด โบรกฯ แนะ “ซื้อ” หุ้นที่คาดว่าจะ Outperform พื้นฐานดี เป็นเป้าการไหลเข้าของเงินทุน, การลงทุนภาครัฐฯ และการบริโภคเร่งตัว 
4 ส.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (4 ส.ค.) แกว่งตัวในแดนบวกเล็กน้อยคล้ายตลาดภูมิภาค แนะจับตาผลการประชุม BoE เก็งปรับลดดอกเบี้ย-ลุ้นทำ QE ส่วนตลาดฯรอดูผลประชามติร่างรัฐธรรมนูญในวันที่ 7 ส.ค.นี้ ทั้งนี้ตลาดฯยังมีประเด็นงบฯ-ปันผล ที่ทำให้หุ้นไทยคึกคักจากการเข้ามาเล่นเก็งกำไร บ่ายนี้ตลาดฯน่าจะยังยืนในแดนบวก พร้อมให้แนวรับ 1,500 แนวต้าน 1,520-1,530 จุด โดยแนะให้เลือกเล่นเป็นรายตัว
 
น.ส.อาภาภรณ์ แสวงพรรค ผู้อำนวยการบริหารฝ่ายวิจัย บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยเช้านี้เคลื่อนไหวในแดนบวกเล็กน้อยคล้ายคลึงกับตลาดหุ้นอื่นในภูมิภาคเอเชียที่ส่วนใหญ่อยู่ในแดนบวกเล็กน้อยเช่นกัน โดยตลาดฯกำลังจับตาการประชุมธนาคารกลางอังกฤษ (BoE) ซึ่งตลาดฯคาดว่าจะมีมาตรการกระตุ้นเศรษฐกิจเพิ่ม โดยอาจจะมีการปรับลดอัตราดอกเบี้ย และก็ต้องรอดูว่าจะมีมาตรการผ่อนคลายเชิงปริมาณ (QE) ด้วยหรือไม่
ส่วนบ้านเราก็รอดูผลการลงประชามติร่างรัฐธรรมนูญในวันที่ 7 ส.ค.นี้ ซึ่งก็ได้มองไปในทางบวก โดยเชื่อว่าการเลือกตั้งยังจะเกิดขึ้นได้ในปี 60 และประเด็นการเมืองไม่น่าจะมีแรงกระเพื่อมมากนัก ดังนั้นตลาดฯจึงสามารถยืนเหนือระดับ 1,500 จุด ได้ อย่างไรก็ดี ตอนนี้ก็เป็นช่วงของ Wait &amp; See เพียงแต่ Sentiment ของตลาดฯจะค่อนไปทางบวกจากประเด็นเรื่องของ BoE
นอกจากนี้ ตลาดฯยังมีประเด็นเรื่องการประกาศผลประกอบการไตรมาส 2/59 ของบริษัทจดทะเบียน และการจ่ายปันผล ที่จะทำให้หุ้นคึกคักได้บ้างจากการเข้ามาเล่นเก็งกำไร แนวโน้มการลงทุนในช่วงบ่ายนี้ ตลาดฯน่าจะยังยืนในแดนบวกได้ โดยยังรอดูผลการประชุม BoE พร้อมให้แนวรับ 1,500 จุด ซึ่งจะเป็นแนวฟิวเตอร์ด้วย ส่วนแนวต้าน 1,520-1,530 จุด โดยแนะให้เลือกเล่นเป็นรายตัว
 
บล.ธนชาตระบุในบทวิเคราะห์ (4 ส.ค.) ว่า   SET ภาคเช้าแข็งแรงกว่าที่คาดการณ์ไว้ ปรับสูงขึ้นทดสอบแนวต้านระยะสั้นที่ 1,514 จุด ขณะที่เราแนะนำให้นักลงทุนมองข้ามความ “ผันผวน” ระยะสั้นก่อนการทำประชามติรับร่างรัฐธรรมนูญสุดสัปดาห์นี้ โดยคาดว่าร่างรัฐธรรมนูญจะผ่านไปได้หนุนกระแสเงินทุนไหลเข้าต่อเนื่อง เป้าหมายระยะสัปดาห์ที่ 1,550 จุด และสิ้นปีที่ 1,620 จุด (เป็นเป้าหมายทางกลยุทธ์ ขณะที่ทาง Bottom-Up ยังคงเป้าหมายที่ 1,550 จุด ณ.สิ้นปี 58 เหมือนเดิม)
ในขณะเดียวกันแนะนำ “ซื้อ” หุ้นที่คาดว่าจะ Outperform หลังผ่านร่างรัฐธรรมนูญสุดสัปดาห์นี้ กลุ่มหุ้นพื้นฐานดี ที่เป็นเป้าหมายการไหลเข้าของกระแสเงินทุน การลงทุนภาครัฐฯ และการบริโภคเร่งตัว
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า  
BEM   มูลค่าการซื้อขาย 1,601.45 ล้านบาท ปิดที่   8.00 บาท ลดลง   0.15 บาท
PTT   มูลค่าการซื้อขาย 1,432.12 ล้านบาท ปิดที่ 331.00 บาท เพิ่มขึ้น 10.00 บาท
BJC   มูลค่าการซื้อขาย   776.76 ล้านบาท ปิดที่  46.75 บาท เพิ่มขึ้น  1.75 บาท
PTTEP มูลค่าการซื้อขาย   757.53 ล้านบาท ปิดที่  80.00 บาท เพิ่มขึ้น  1.75 บาท
KTB   มูลค่าการซื้อขาย   712.92 ล้านบาท ปิดที่  17.70 บาท เพิ่มขึ้น  0.30 บาท